Refentse gereed om Die Blou Hond aan die brand te sing | Maroela Media
Foto: Refentse Morake, Instagram
Refentse sing verskeie van sy liedjies, wat ŉ mengelmoes van kontemporêre en alternatiewe elemente, rock, reggae en selfs ŉ tikkie kletsrym insluit. Die gehoor kan ook uitsien na treffers soos “Jantjie” en “Suikerbossie”, wat sommer nuwe lewe kry.
Dié sanger is vanjaar vir sewe Aitsa-toekennings benoem wat kontemporêre album en album van die jaar, asook liedjieskrywer, kunstenaar, gewildste liedjie (“Reisiger” en “Liefdesgenerasie”) en musiekvideo van die jaar insluit.
Refentse se album Liefdegenerasie bevat musiek waarby elke generasie aanklank vind. “Reisiger”, die eerste snit in sy album, se musiekvideo het al meer as ŉ miljoen trefslae op YouTube gekry.
“Die lied gaan oor onvoorwaardelike liefde. Ek het baie vriendinne gehad wat nie met die beste ouens uitgegaan het nie. Ek kon nooit verstaan hoe jy kan teruggaan na iemand wat jou seermaak nie. Maar ek het daarna besef dat liefde eintlik só ŉ sterk krag is,” het Refentse vroeër vanjaar aan Maroela Media gesê.
Liefdegenerasie verteenwoordig nóg ŉ groot sprong vorentoe vir een van Suid-Afrika se gewildste jong kunstenaars. ŉ Wonderlik eiesoortige, keurig-verwerkte en inspirerende werk wat jou meevoer na die verste uiterstes van jou binneste, waar Refentse jou aanvuur om deel van die liefdegenerasie te wees – ŉ móét vir enige goeie musiekversameling!
Op 14 November is dit André van der Walt wat die gehoor vooraf gaan vermaak. Vir meer inligting skakel Die Blou Hond by 012 348 8820 of stuur ŉ e-pos na [email protected] om kaartjies te bespreek.
‘Operasie Holm’ kuier eersdaags by Die Blou Hond